Fupefupe, borodi au mwatiko ni spishi ya samaki ya baharini (Chanos chanos) katika familia Chanidae. Jina mwatiko hutumika kwa spishi za dagaa pia. Fupefupe wanaweza kukua hadi m 1.80 lakini mara nyingi hawana urefu wa zaidi ya m 1. Wanaweza kufikia uzito wa kg 14 na umri wa miaka 15. Wana mwili uliorefuka ambao umefinywa na kuwa na umbo linganifu na laini, pezimgongo moja, mapeziubavu yenye umbo la mabawa ya kozi na pezimkia kubwa kiasi wenye panda. Kinywa ni kidogo na hakina meno. Rangi ya mwili ni kijani-zeituni, mbavu zina rangi ya fedha na mapezi yana kingo nyeusi. Wana miale myororo 13-17 mgongoni, miale myororo 8-10 mkunduni na miale 31 mkiani. Fupefupe hutokea Bahari ya Hindi na ya Pasifiki kutoka Afrika Kusini mpaka Hawaii na Visiwa vya Markesas, kutoka Kalifornia mpaka Visiwa vya Galapagos, kaskazini mpaka Japani na kusini mpaka Australia. Huishi katika maji ya bahari karibu na pwani ya visiwa na kando ya matako ya mabara, kwa kina cha m 1 hadi 30. Pia mara nyingi huingia ndani ya milango ya mito na mito yenyewe. Kwa kawaida samaki hawa hujilisha bakteria kijani-buluu, miani na invertebrata wadogo.